Պաշտոնապես հաստատում ենք, որ Բանկին վերագրվող «մեղքերը» իրականության հետ որևէ աղերս չունեն, ինչը և ապացուցվելու է դատական կարգով: Ուզում ենք հատուկ նշել, որ Վահե Աֆանդյանն իսկապես հանդիսանում է «Տարմակ» ընկերության բաժնետոմսերի 33%-ի վերջնական շահառուն (Ultimate Beneficial Owner), ինչը ժամանակին համապատասխան ձևով փաստաթղթավորվել է և այսօր էլ պարզ երևում է դատական գործի նյութերում: Ասենք ավելին՝ Վահե Աֆանդյանը ստացել է այդ բաժնեմասը առանց մի լումա վճարելու այն դեպքում, երբ «Անելիք բանկի հետ» «երկար դատական վեճերի մեջ մտած» Աֆանդյանների պարտքը հենց այդ Անելիք բանկի բաժնետերերին արդեն գերազանցում էր մի քանի տասյակ միլիոն ԱՄՆ դոլարը: Վստահ ենք, որ լրագրողին չեն տեղեկացրել Աֆանդյանների այդ, ինչպես նաև տասնյակ այլ բանկերին, վարկային կազմակերպություններին, մանր, թե միջին ձեռնարկություններին ունեցած խոշոր պարտքերի մասին: Շեշտենք նաև, որ նույնիսկ Բանկի սեփականություն դառնալուց հետո գործարանը շարունակել է շահագործվել Աֆանդյանի կողմից, ընդհուպ մինչև «Տարմակ» ՍՊԸ-ին օտարվելը, որում, կրկնում ենք, Աֆանդյանը շահառու է․ «Տարմակ» ՍՊԸ-ն, ի դեպ, ևս չի խոչընդոտել գործարանի գործունեությանը, սակայն դա նույնպես չի օգնել Աֆանդյանին առողջացնել բիզնեսը»։